钦定古今图书集成/理学汇编/学行典/第252卷 > 丁征
## 钦定古今图书集成/理学汇编/学行典/第252卷 > 丁征

按《绍兴府志》：“丁征，字允中，新昌人。天性笃实，少习举
子业，稍长弃去，力行孝弟，衣冠言动必以礼。诸大家
争聘为子弟师。辞曰：‘亲在，不敢远离’。乃就近舍授学。
每旦必具衣冠，揖父母而后去。得一珍味，必携归奉
亲，晨昏定省，夜必两起，至寝室外潜候动静，虽隆冬
不废。途遇诸族父负担，亦拱而立，恂恂应对惟谨。蚤”
岁妻亡，不再娶，见内人必拥面避之。宗戚怜其贫，或
赒给之，谢不受。邑令欲宾致之，屡辞不可得，乃徒步
百里至城，长幼聚观，若神物然。所著《四书讲义》《诗易
注解》，从吾心悦。